Helgi og hljóðfæraleikararnir

Helgi og Hljóðfæraleikararnir ('H&H') er hljómsveit úr Eyjafjarðarsveit. Upphaf sveitarinnar má rekja til ársins 1987 þegar að elstu meðlimir hennar voru á lokaárum grunnskólaferils síns. Stofnmeðlimir sveitarinnar voru Helgi Þórsson söngvari, Brynjólfur Brynjólfsson gítarleikari, Atli Rúnarsson trommuleikari og Bergsveinn Þórsson bassaleikari. Þeir eru allir enn meðlimir hljómsveitarinnar.  

Árið 1991 gaf hljómsveitin út rokkóperuna Landnám sem tekin var upp á einu bretti, þ.e. í einni töku. Á henni mátti heyra leikið á blokkflautu í bland við hefðbundnari rokkhljóðfæri. Sú útgáfa var þó að sögn meðlima einungis undirbúningur fyrir breiðskífu sem kom út á árið 1993 og var samnefnd hljómsveitinni. Í dagblaðinu Degi var platan valin ein af tíu bestu plötunum árið 1993. Stuttu eftir útgáfu hennar fór hljómsveitin í pásu, en spilaði af og til á tónleikum.

Eftir að hafa starfað sundurslitið í rúm fjögur ár kom hljómsveitin saman á ný árið 1997. Rafmagnshljóðfærin voru lögð til hliðar um tíma í staðinn fyrir akústísk hljóðfæri, kassagítara, kontrabassa o.fl. Bættust þá Kristín Þóra Haraldsdóttir fiðluleikari og Gunnur Ýr Stefánsdóttir flautuleikari í hópinn. Hjálmar Brynjólfsson bættist svo við ári síðar á slagverk og harmonikku. Hóf hljómsveitin að leika ótt og títt á tónleikum um land allt. Stuttu eftir endurfundi hljómsveitarinnar gaf hún út disk sem nefndist Endanleg hamingja. 

Hljómsveitin hefur verið virk við plötuútgáfur og tónleikahald æ síðan.

Útgáfur og verkefni
 1991 - Landnám (rokkópera/söngleikur)
 1993 - Helgi og hljóðfæraleikararnir
 1998 - Endanleg hamingja
 1999 - Bréf til Stínu
 2000 - Launblót í 1000 ár
 2001 - Græni fuglinn (smáskífa)
 2002 - Til Afríku
2002 - Rökkuróperan - Vaxandi áhyggjur séra Sigríðar af hnignandi siðferði alþýðunnar (rokkópera/söngleikur)
 2003 - Týnda platan
 2003 - Ég veit hvað þú gerðir síðustu jól 
2004 - Meira helvíti
 2007 - Veislan á Grund
2009 - Vínland (rokkópera/söngleikur)
 2011 - Nakti apinn
 2016 - Bæ hæli

Ítarefni
 Vefsíða Helga og hljóðfæraleikaranna 

 Tenglar 

 Efni um Helga og hljóðfæraleikarana á Glatkistunni

Flokkur:Íslenskar hljómsveitir